Materiál na rokovanie

HSR SR 5.10.2015 bod 2

**S T A N O V I S K O**

**k Návrhu rozpočtu verejnej správy na roky 2016 až 2018**

1. **Popis návrhu**

Predložený Návrh rozpočtu verejnej správy na roky 2016 až 2018 vychádza z aktualizovanej septembrovej makroekonomickej prognózy a prognózy daňových a odvodových príjmov. Návrh rozpočtu odráža konsolidáciu verejných financií. Rozpočet verejnej správy sa zostavuje za štátny rozpočet a rozpočty ostatných subjektov verejnej správy na obdobie troch rokov, tzn. na roky 2016, 2017 a 2018. Návrh zákona o štátnom rozpočte na rok 2016 je v súlade so zákonom o rozpočtových pravidlách verejnej správy.

V súlade s Programom stability Slovenska na roky 2015-2018 je cieľová hodnota deficitu verejnej správy na rok 2016 stanovená vo výške 1,93% HDP. V ďalších rokoch sa predpokladá znižovanie deficitu na úroveň 0,42% HDP v roku 2017, zodpovedajúcej dosiahnutiu strednodobého rozpočtového cieľa a po prvýkrát sa navrhuje hospodárenie rozpočtu verejnej správy v roku 2018 na úrovni 0,00% HDP. Oproti Programu stability došlo k zmene cielených schodkov na roky 2017 a 2018. Stanovené ciele majú prispieť k znižovaniu dlhu verejnej správy, čím sa zohľadňujú aj požiadavky ústavného zákona o rozpočtovej zodpovednosti. Za predpokladu naplnenia rozpočtových cieľov má dlh v roku 2018 klesnúť pod hranicu 50% HDP.

Na rok 2016 sa predpokladá rast ekonomiky na úrovni 3,1%. Zamestnanosť bude pokračovať v ďalšom raste. V roku 2016 predstavuje nárast pracovných miest o 1%. Pracovné miesta budú vznikať rovnomerne vo všetkých sektoroch ekonomiky s výnimkou verejného sektora, kde sa predpokladá mierny pokles zamestnanosti. Miera nezamestnanosti vďaka tomu dosiahne úroveň 10,6%. Nominálna priemerná mesačná mzda v národnom hospodárstve v roku 2016 bude rásť tempom 3,1%, čo predstavuje zrýchlenie oproti roku 2015. Priemerná inflácia sa v roku 2016 predpokladá naďalej na nízkej úrovni 0,9%.

V zmysle záverov kolektívneho vyjednávania je v návrhu rozpočtu verejnej správy zohľadnená valorizácia platov vo výške 4%.

Aktuálna prognóza daňových a odvodových príjmov je v porovnaní so schváleným rozpočtom (pozn. na roky 2015 až 2017) v roku 2015 vyššia o 464,1 mil. €, v roku 2016 o 423,4 mil. € a v roku 2017 o 509,1 mil. €. Zvýšenie prognózy daňových príjmov na rok 2015 je spôsobené najmä zlepšenou efektivitou výberu DPH, DPPO a lepším výberom sociálnych a zdravotných odvodov. V ďalších rokoch bude rast daňových príjmov ťahaný najmä pokračujúcim lepším výberom, konkrétne odvodov, korporátnej dane a spotrebnej dane z minerálneho oleja.

1. **Stanovisko KOZ SR**

KOZ SR oceňuje snahu vlády pokračovať aj v nasledujúcich rokoch v znižovaní deficitu verejnej správy a zlepšovať dlhodobú udržateľnosť verejných financií, ako aj ambiciózny cieľ hospodáriť v roku 2018 s vyrovnaným rozpočtom. Tieto ciele spĺňajú európske pravidlá a prispejú k znižovaniu dlhu verejnej správy v zmysle požiadaviek ústavného zákona o rozpočtovej zodpovednosti.

**KOZ SR hodnotí pozitívne, že MF SR v roku 2016 pristúpilo k miernemu uvoľneniu rozpočtových cieľov o 0,5% HDP ročne** oproti rozpočtu verejnej správy na roky 2015-2017, s cieľom stimulácie ekonomiky, so zachovaním cieľa v roku 2018. Podchladenie ekonomiky naznačuje aj septembrová makroekonomická prognóza, v ktorej sa odhad rastu HDP na rok 2016 oproti júnovej prognóze znížil o 0,6 p. b. na +3,1%.

**KOZ SR opakovane deklarovala, že prehnané úsilie vyrovnaného rozpočtu považuje v súčasnom období kvantitatívneho uvoľňovania ECB a pretrvávajúcich deflačných tlakoch za kontraproduktívne.** Vzhľadom na pozitívne makroekonomické prognózy, ako aj navýrazný rast daňovo-odvodových príjmov a pokles nákladov na obsluhu verejného dlhu, mohli byť tieto využité na markantnejšie uvoľnenie cielených deficitov v rozpočtovanom období za účelom expanzívnejšej stimulácie „podchladenej“ ekonomiky.

KOZ SR dlhodobo presadzuje tézu, že štátny rozpočet je potrebné napĺňať predovšetkým na príjmovej strane, a to najmä sústavným zefektívňovaním výberu existujúcich daní. Na zvyšovanie príjmov štátneho rozpočtu, ktoré nespomaľujú rast, **KOZ SR stále vidí priestor v dani z luxusu, v ďalšom zdaňovaní bánk a regulovaných odvetví, resp. v zavedení dane z prirodzených monopolov, ako aj v tzv. ekodaniach**. Na príjmovej strane KOZ SR pozitívne vníma vládou prijaté opatrenia, ktoré výrazne zlepšili efektivitu výberu a obmedzili možnosti daňových únikov a podvodov. Tento nastolený proces považujeme naďalej za rozhodujúci. Ďalším spôsobom stimulácie je zvýšenie spotreby prostredníctvom rastu príjmov domácností, ktoré v konečnom dôsledku zaplatia viac na daniach, či už priamych alebo nepriamych a vytvoria zvýšený dopyt po tovaroch a službách. To sa pozitívne odrazí aj na rovnovážnejšom ekonomickom raste. **KOZ SR opakovane poukazuje na skutočnosť, že na Slovensku je z národohospodárskeho pohľadu, dlhodobý nepomer medzi mzdami zamestnancov a ziskami firiem.** Podiel miezd na HDP dlhodobo klesá (v súčasnosti je len 30%-ný), takmer najnižší v EÚ, pričom sa ukazuje, že ako stabilizujúca zložka rovnovážneho a udržateľného rastu ekonomiky a na vonkajšie vplyvy najodolnejším „ťahúňom“ národného hospodárstva je práve spotreba domácností, ovplyvnená predovšetkým rastom zamestnanosti a reálnych miezd. Napriek miernej deflácii nebol mzdový rast, a ani vývoj na trhu práce, dostatočný nato, aby motivoval domácnosti k podstatne zvýšenej spotrebe - domácnosti si stále držia vysokú mieru úspor, avšak  práve reálny rast miezd a istota pravidelných príjmov ich motivuje k zvýšenej spotrebe. Faktormi na zabezpečenie rovnovážneho a udržateľného rastu sú najmä stabilné pracovné prostredie, adekvátny príjem za vykonanú prácu a zvyšujúca sa životná úroveň. Reálny rast miezd ovplyvnený len nízkou infláciou nie je dostatočne motivujúcim faktorom nato, aby domácnosti neodkladali svoje nákupy. Preto je potrebné zvyšovať dôveru spotrebiteľov a zlepšovať podmienky na trhu práce, vrátane adekvátneho rastu miezd. Z týchto dôvodov **KOZ SR vyzdvihuje prístup vlády, ako najväčšieho sociálneho partnera, že po rokoch tvrdej konsolidácie, na ktorú doplácali aj zamestnanci pracujúci vo verejnom sektore, bol pri kolektívnom vyjednávaní dosiahnutý kompromis a rast platov štátnych zamestnancov a zamestnancov pri výkone práce vo verejnom záujme v roku 2016 bude na úrovni 4 %.**

V roku 2016 sa očakáva v sektore verejnej správy zamestnanosť na úrovni 407 tis. osôb, čo predstavuje síce 15%-ný nárast oproti rozpočtu na roky 2015-2017, ale len v dôsledku premietnutia metodickej zmeny súvisiacej so zaradením ďalších nových organizácií medzi subjekty verejnej správy. Osobné výdavky majú v roku 2016 vzrásť o 4%. Oproti minuloročnému rozpočtu, KOZ SR pozitívne hodnotí odhad priemerných mzdových výdavkov vo verejnom sektore, ktoré budú v roku 2016 predstavovať 1,06-násobok priemernej mzdy v národnom hospodárstve. **Znižovanie tohto pomeru je pre KOZ SR neprijateľné, nakoľko neexistuje žiadny objektívny dôvod nato, aby priemerné platy vo verejnom sektore nedosahovali úroveň priemerných miezd v národnom hospodárstve.**

**2.1. Pripomienky KOZ SR k návrhu rozpočtu vybraných kapitol**

**KOZ SR navrhuje prehodnotiť, resp. navýšiť finančné prostriedky v jednotlivých pro-rastovo orientovaných rozpočtových položkách**, nakoľko okrem iného, súčasný návrh rozpočtu predpokladá ich stagnáciu až pokles, predovšetkým v tých oblastiach hospodárstva, ktoré majú výrazný vplyv na zamestnanosť, ako aj rovnovážny a udržateľný ekonomický rast.

Navrhované finančné prostriedky napr. do cestnej infraštruktúry, oblasti civilného letectva, či na podporu rozvoja bývania nezodpovedajú stanoveným úlohám.

Kladne však možno hodnotiť, že na rok 2016 je rozpočtovaných na rozvoj bývania 40 mil. €, čo je oproti roku 2015 nárast o 100%. V rokoch 2013-2014 financie neboli dostatočne rozpočtované, boli až dodatočne pridelené, čo bolo na úkor náhradných nájomných bytov (z celkového bytového fondu tvorí nájomné bývanie len cca 3%), ako aj štátnej prémie pri stavebnom sporení, ktorá má veľký význam predovšetkým pre mladých ľudí a rodiny, avšak toto opatrenie postupne, s poklesom štátnej podpory stavebného sporenia, stráca na atraktivite.

KOZ SR zároveň odporúča neznižovať, naopak v budúcnosti opätovne zvýšiť príspevok na štátnu prémiu pri stavebnom sporení, ktoré výrazne prispieva k rozvoju individuálnej bytovej výstavby, obdobne aj ŠFRB.

1. **Závery a odporúčania**

KOZ SR berie predložený Návrh rozpočtu verejnej správy na roky 2016 až 2018 na vedomie s pripomienkami.

KOZ SR odporúča návrh rozpočtu po zapracovaní pripomienok na ďalšie legislatívne konanie.